РЕГЛАМЕНТ (ЕО) № 23/2009 НА КОМИСИЯТА
от 14 януари 2009 година
за изменение на Регламент (ЕО) № 1282/2001 относно крайния срок за подаване на декларации за реколтата и за производството за пазарната 2008/2009 година
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1493/1999 на Съвета от 17 май 1999 г. относно общата организация на пазара на вино (1) и по-специално член 23 от него,
като има предвид, че:
(1)
Член 11, параграф 1 от Регламент (ЕО) № 1282/2001 на Комисията (2) предвижда производителите да подадат декларации за реколтата и производството най-късно до 10 декември, с цел получаване на навременна информация за производството на вино в Общността.
(2)
В една от държавите-членки информационната система за управление на задължителните декларации бе предоставена със закъснение на производителите, поради нейното привеждане в съответствие с новите мерки, свързани с лозарските парцели от лозарския регистър, по-конкретно дестилирането на алкохол за консумация и въведени с Регламент (ЕО) № 479/2008 на Съвета от 29 април 2008 г. относно общата организация на пазара на вино, за изменение на регламенти (ЕО) № 1493/1999, (ЕО) № 1782/2003, (ЕО) № 1290/2005 и (ЕО) № 3/2008 и за отмяна на регламенти (ЕИО) № 2392/86 и (ЕО) № 1493/1999 (3).
(3)
В друга държава-членка възникна проблем с натовареността в някои от информационните центрове, в които производителите подават въпросните декларации. Тези центрове нямат възможност да приемат всички декларации преди крайния срок.
(4)
В отговор на тези две различни положения, за които производителите не могат да носят отговорност и за да се избегне неоправдано да им бъдат налагани глоби е целесъобразно да им бъде определен допълнителен срок за подаване на декларациите за реколтата и производството, който държавите-членки да имат възможност допълнително да удължат до определена крайна дата.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
С дерогация от член 11, параграф 1 от Регламент (ЕО) № 1282/2001, за пазарната 2008/2009 година, декларациите, предвидени в членове 2 и 4 от посочения регламент, могат да се подават до 31 декември 2008 г. Държавите-членки могат обаче да удължат този срок най-късно до 15 януари 2009 г.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 10 декември 2008 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 януари 2009 година.